Malé Hoste

Malé Hoste je obec na Slovensku v okrese Bánovce nad Bebravou. K 31. 12. 2015 mala obec 405 obyvateľov.

 Polohopis 
Obec sa nachádza v Trenčianskom kraji, v juhozápadnej časti okresu Bánovce nad Bebravou. Na severozápade susedí s obcou Zlatníky, na juhozápade s obcou Nemečky, na juhovýchode s obcou Pochabany, na severovýchode s obcou Veľké Držkovce a na severe s obcou Cimenná. Hranica s obcou Nemečky je zároveň hranicou medzi Trenčianskym a Nitrianskym krajom. 

Územie obce patrí ku geomorfologickému celku Podunajská pahorkatina, podcelok Nitrianska pahorkatina. 

Najdôležitejším vodným tokom je potok Livina. Priteká z obce Zlatníky, preteká intravilánom a pokračuje ďalej v obci Pochabany. Neskôr sa vlieva do rieky Bebrava.

 Dejiny 
Prvá písomná zmienka o obci je z roku 1329, keď sa obec spomína ako Kisvendegy.

 Kultúra a zaujímavosti  
 Pamiatky 
 Zaniknutý kostol, archeologická lokalita zaniknutého románskeho kostola z 13. storočia. 

 Rímskokatolícky kostol sv. Martina, jednoloďová baroková stavba s pravouhlým ukončením presbytéria a vežou tvoriacou súčasť jej hmoty, z rokov 1781-1783. Úpravami prešiel v rokoch 1919-1930 a v roku 1940. Interiér je zaklenutý pruskými klenbami. Nachádza sa tu hlavný oltár sv. Martina a bočné oltáre sv. Kríža a Panny Márie, všetky z konca 19. storočia. Organ je z roku 1858, dielo Samuela Wagnera. Vo veži je umiestnený renesančný zvon z roku 1651. Fasády sú členené lizénami a segmentovo ukončenmi oknami s profilovanými šambránami a klenákmi. Veža vyrastá zo štítového priečelia vo forme rizalitu. Je lemovaná pilastrami s nárožným zaoblením a ukončená korunnou rímsou s terčíkom s hodinami a barokovou helmicou. 

 Božia muka so sochou sv. Anny, ľudová malá architektúra z druhej polovice 19. storočia. Obnovou prešla v roku 1974. Nachádza sa pred domom č. 119. 

 Referencie 

 Iné projekty 

 Externé odkazy 



Kategória:Obce okresu Bánovce nad Bebravou